ፋውንዴሽኑ በአፍሪካ የዴሞክራሲ ሥርዓትን ለማጠናከር ድጋፍ ሊያደርግ ይገባል-ጠቅላይ ሚኒስትር ኃይለማሪያም
– የሞ ኢብራሂም ፋውንዴሽን በአፍሪካ የዴሞክራሲ ሥርዓትን ለማጠናከር የሚደረገውን ሁለንተናዊ ጥረት ሊደግፍ እንደሚገባ ጠቅላይ ሚኒስትር ኃይለማርያም ደሳለኝ አስገነዘቡ።ጠቅላይ ሚኒስትር ኃይለማርያም የሞ ኢብራሂም ፋውንዴሽን መስራችና ባለቤት የሆኑትን መሐመድ ኢብራሂምን ዛሬ በጽህፈት ቤታቸው ተቀብለው አነጋግረዋል። በዚህ ወቅት ጠቅላይ ሚኒስትር ኃይለማርያም እንዳሉት ፋውንዴሽኑ ከምዕራባውያን ተፅዕኖ ነፃ ሆኖ ለአፍሪካ የዴሞክራሲ ሥርዓት መዳበር የበኩሉን አስተዋጽኦ ሊያደርግ ይገባል። ፋውንዴሽኑ በመጪው ኅዳር ወር 2006 ዓ.ም. በአዲስ አበባ ከተማ የሚያካሂደው ዓመታዊ ስብሰባ የተሳካ እንዲሆን ኢትዮጵያ ድጋፍ የምታደርግ መሆኑን ገልጸዋል።መሐመድ ኢብራሂም ከውይይቱ በኋላ ለጋዜጠኞች እንዳሉት በመጪው ዓመት በአዲስ አበባ የሚካሄደው የፋውንዴሽኑ ዓመታዊ ስብሰባ ትኩረት የሚያደርገው ባለፉት ሃምሳ ዓመታት የአፍሪካ ኀብረት ጉዞ ላይ ነው። እንዲሁም በኀብረቱ ቀጣይ ጉዞ ላይ ሰፊ ውይይት የሚደረግ ሲሆን የተለያዩ ማኀበራትና መንግሥታዊ ያልሆኑ ድርጅቶች ተካፋይ እንደሚሆኑ ጠቁመዋል። ፋውንዴሽኑ በአፍሪካ አጀንዳዎች ላይ እንደሚሰራ የገለጹት ሞ ኢብራሂም በተለይ በአህጉሪቱ ሙስና እንዲቀንስ፣ ግልጽነትና ተጠያቂነት የሰፈነበት አሰራር በመዘርጋት በሕዝቦች መካከል መፈራራት እንዳይኖር ይሰራል ብለዋል። የአፍሪካ የንግድ መዳረሻዎች አሜሪካ፣ ቻይና እና የአውሮጳ አገሮች ብቻ በመሆናቸው የንግድ መጠኑ ከ11 በመቶ በላይ ማሳደግ እንዳልተቻለ ጠቁመው የንግድ መጠኑን ለማሳደግ በኀብረቱ አገሮቹ መካከል የንግድ ትስስር መፍጠር እንደሚገባ ተናግረዋል። እንደ ኢዜአ ዘገባ የአፍሪካ አገሮች በንግድና በኢንቨስትመንት እርስ በርስ ከተሳሰሩ አፍሪካ በዓለም ላይ ያላት ተደማጭነት እያደገ እንደሚመጣ ያለቸወን እምነት ገልጸዋል።